નોર્વેના એક પર્વતારોહકે વર્ષ-૧૮૭૭માં હિમમાનવનાં વિશાળ પગલાં પર્વત ઉપર જોયા હતા, એવી જ રીતે અન્ય પર્વતારોહી કર્નલ બેડલેએ વર્ષ-૧૮૮૯માં આવા પદચિહ્નો જોયા હતાં, પરંતુ આવા હિમમાનવનું સ્પષ્ટ વર્ણન સી.કે.પુરીએ રજૂ કર્યું હતું. તે અનુસાર આખા શરીર ઉપર લાંબા લાલ વાળ ઢંકાયેલા હતા અને વિશાળ કાયા સાથે ચાલી રહ્યો હતો. પર્વતારોહક સાથે ચાલતા નેપાળી શેરપાઓએ તેમને જણાવ્યું કે આ હિમમાનવ-યેતિ છે, શેરપાઓએ કહ્યું કે, માનવની સરખામણીમાં કદાવર શરીર ધરાવતા આવા હિમમાનવ અવારનવાર દેખાય છે. ૧૯૪૪માં હિમાલયના બરફીલા પર્વતોમાં વુડ ફિકલેન્ડ અને મેક્સ નામના બે પર્વતારોહકોએ બે પગવાળા આવા કદાવર અને વિચિત્ર પ્રાણીઓને ચાલતા જોયાં હતાં.